b'\n_START_ARTICLE_\nPrieangis\n_START_PARAGRAPH_\nPrieangis (lot. Vestibulum) \xe2\x80\x93 ovalios formos siaura (5 mm ilgio ir 3 mm plo\xc4\x8dio) ertm\xc4\x97, centrinio kaulinio labirinto dalis, esanti vidin\xc4\x97je ausyje. \xc4\xae \xc5\xa1on\xc4\x85 nuo prieangio yra b\xc5\xabgnin\xc4\x97 ertm\xc4\x97, prie\xc5\xa1 j\xc4\xaf sraig\xc4\x97, o u\xc5\xbepakalyje \xe2\x80\x93 pusratiniai kanalai.\n_START_SECTION_\nPrieangio sandara\n_START_PARAGRAPH_\n\xc5\xa0onin\xc4\x97je prieangio sienoje yra prieangio langelis (lot. Fenestra vestibuli), u\xc5\xbedengtas kilpos pamato ir jos \xc5\xbeiedinio rai\xc5\xa1\xc4\x8dio. Priekyje vidin\xc4\x97s prieangio sienos matyti sferin\xc4\x97 ki\xc5\xa1en\xc4\x97 (lot. Recessus sphericus) talpinanti prieangio labirinto apval\xc5\xb3j\xc4\xaf mai\xc5\xa1el\xc4\xaf. U\xc5\xbe ki\xc5\xa1en\xc4\x97s eina vertikali kaulin\xc4\x97 prieangio skiauter\xc4\x97 (lot. Crista vestibuli), kurios priekinis galas vadinamas prieangio piramide (lot. Pyramis vestibuli). \xc5\xbdemiau skiauter\xc4\x97s, ties per\xc4\x97jimu \xc4\xaf apatin\xc4\x99 prieangio sien\xc4\x85, matyti nedidelis trikampis \xc4\xafdubimas - sraigin\xc4\x97 ki\xc5\xa1en\xc4\x97 (lot. Recessus cochlearis). Vir\xc5\xa1 skiauter\xc4\x97s yra elipsin\xc4\x97 ki\xc5\xa1en\xc4\x97 (lot. Recessus ellipticus) talpinanti pailg\xc4\x85j\xc4\xaf (prieangio labirinto) mai\xc5\xa1el\xc4\xaf. Vidin\xc4\x97 prieangio siena yra perforuota ma\xc5\xbeomis akyt\xc5\xb3j\xc5\xb3 d\xc4\x97meli\xc5\xb3 (lot. Maculae cirbrosa) skylut\xc4\x97mis, kuriomis eina pusiausvyros nervo skaidulos. Elipsin\xc4\x97s ki\xc5\xa1en\xc4\x97s apa\xc4\x8dioje yra prieangio vandentiekio latako (lot. Aqueductus vestibuli) jungian\xc4\x8dio prieang\xc4\xaf su kaukol\xc4\x97s ertme, atvara. Prieangio u\xc5\xbepakalyje penkiomis angomis atsiveria pusratiniai kanalai; prieangio priekyje \xe2\x80\x93 sraig\xc4\x97s prieangio laiptas._NEWLINE_Prieangio sienel\xc4\x97je yra dvi angos: ovalusis ir apvalusis langeliai, aptraukti elastinga pl\xc4\x97vele \xe2\x80\x93 membrana, labai svarbia garsini\xc5\xb3 virpesi\xc5\xb3 perdavimo mechanizmui.\n_START_SECTION_\nPrieangio labirintas\n_START_PARAGRAPH_\nPrieangio labirintui (lot. Labyrinthus vestibularis) priklauso du mai\xc5\xa1eliai\xc2\xa0\xe2\x80\x93 pailgasis ir apvalusis, esantys prieangyje, trys pl\xc4\x97viniai pusratiniai latakai, i\xc5\xa1sid\xc4\x97st\xc4\x99 kauliniuose pusratiniuose kanaluose, ir endolimfinis latakas su mai\xc5\xa1eliu. Prieangio labirintas yra pl\xc4\x97velinio labirinto dalis, esan\xc4\x8dio kauliniame labirinte.\n_START_SECTION_\nPailgasis mai\xc5\xa1elis\n_START_PARAGRAPH_\nPailgasis mai\xc5\xa1elis (lot. Utriculus) yra prieangio elipsin\xc4\x97je ki\xc5\xa1en\xc4\x97je ir i\xc5\xa1 dalies \xc5\xbeemiau jos. U\xc5\xbepakalyje \xc4\xaf j\xc4\xaf penkiomis ataugomis atsiveria pusratiniai latakai: nuo priekin\xc4\x97s sienos atskiria pailgojo ir apvaliojo mai\xc5\xa1eli\xc5\xb3 latakas (lot. Ductus utriculosaccularis) nuo kurio atsi\xc5\xa1akoja endolimfinis latakas.\n_START_SECTION_\nApvalusis mai\xc5\xa1elis\n_START_PARAGRAPH_\nApvalusis mai\xc5\xa1elis (lot. Sacculus) ma\xc5\xbeesnis u\xc5\xbe pailg\xc4\x85j\xc4\xaf ir yra prieangio sferin\xc4\x97je ki\xc5\xa1en\xc4\x97je ties sraig\xc4\x97s prieangio laipto prad\xc5\xbeia. Apvalusis ir pailgasis mai\xc5\xa1eliai susisiekia netiesiogiai per Y formos latak\xc4\x85. Nuo u\xc5\xbepakalin\xc4\x97s apvaliojo mai\xc5\xa1elio sienos atsi\xc5\xa1akoja endolimfinis latakas (lot. Endolymphaticus) ir susijungia su pailgojo ir apvaliojo mai\xc5\xa1eli\xc5\xb3 lataku, eina prieangio vandentiekiu, ir baigiasi aklu endolimfiniu mai\xc5\xa1eliu (lot. Saccus endolymphaticus), smilkinkaulio piramid\xc4\x97s u\xc5\xbepakaliniame pavir\xc5\xa1iuje, kur s\xc4\x85veikauja su kietuoju smegen\xc5\xb3 dangalu. Nuo apvaliojo mai\xc5\xa1elio apa\xc4\x8dios trumpas jungiantysis latakas (lot. Ductus reuniens) nusileid\xc5\xbeia \xc5\xbeemyn ir atsiveria \xc4\xaf sraig\xc4\x97s latak\xc4\x85.\n_START_SECTION_\nKaulinis labirintas\n_START_PARAGRAPH_\nKaulinis labirintas, (lot. Labyrinthus osseus) - anatomin\xc4\x97 strukt\xc5\xabra, sudaryta i\xc5\xa1 prieangio, pusratini\xc5\xb3 kanal\xc5\xb3 ir sraig\xc4\x97s. \xc5\xa0io labinto ilgis apie 2 cm, o ilgoji a\xc5\xa1is atitinka smilkinkaulio piramid\xc4\x97s ilg\xc4\x85j\xc4\x85 a\xc5\xa1\xc4\xaf.'